**Drošības naudas apmērs par vairāku lietas dalībnieku kopīgu kasācijas sūdzību**

Procesuālie līdzdalībnieki, kuriem ir vienota interese un kasācijas sūdzības argumenti, ir tiesīgi iesniegt vienu kopīgu kasācijas sūdzību, un par to ir jāmaksā drošības nauda apmērā, kas noteikts par vienas kasācijas sūdzības iesniegšanu.

**Latvijas Republikas Senāta**

**Civillietu departamenta**

**2024.gada 11.decembra**

**RĪCĪBAS SĒDES LĒMUMS**

**Lieta Nr. C30538522, SKC-930/2024**

[ECLI:LV:AT:2024:1211.C30538522.18.L](https://manas.tiesas.lv/eTiesasMvc/nolemumi/pdf/545740.pdf)

Senāta senatoru kolēģija šādā sastāvā: senatore referente Zane Pētersone, senatori Kaspars Balodis un Ļubova Kušnire

izskatīja rīcības sēdē [pers. A] un [pers. B] kasācijas sūdzību par Rīgas apgabaltiesas 2024.gada 18.jūlija spriedumu civillietā [pers. C] ([*pers. C*]) prasībā pret dzīvokļu īpašnieku kooperatīvo sabiedrību [firma], [pers. B] un [pers. A] par dzīvokļu īpašnieku kooperatīvās sabiedrības biedru sapulces lēmuma atzīšanu par spēkā neesošu.

**Aprakstošā daļa**

[1] Atbildētājas [pers. A] un [pers. A] ir iesniegušas kasācijas sūdzību par Rīgas apgabaltiesas 2024.gada 18.jūlija spriedumu civillietā [pers. C] ([pers. C]) prasībā pret dzīvokļa īpašnieku kooperatīvo sabiedrību [firma] [pers. B] un [pers. A] par dzīvokļu īpašnieku kooperatīvās sabiedrības biedru sapulces lēmuma atzīšanu par spēkā neesošu. Katra kasācijas sūdzības iesniedzēja samaksājusi drošības naudu 300 *euro*.

**Motīvu daļa**

[2] Senatoru kolēģija atzīst, ka ir Civilprocesa likuma 464.1panta otrās daļas 2.punktā norādītais pamats atteikt ierosināt kasācijas tiesvedību, jo kasācijas sūdzības argumenti nerada pamatu uzskatīt, ka pārsūdzētajā spriedumā ietvertais lietas rezultāts ir nepareizs un ka izskatāmajai lietai ir būtiska nozīme vienotas tiesu prakses nodrošināšanā vai tiesību tālākveidošanā.

[3] Senatoru kolēģija konstatē, ka kasācijas sūdzības iesniedzējas iemaksājušas drošības naudu divreiz lielākā apmērā, nekā to nosaka likums, līdz ar to pārmaksātā daļa (puse) atmaksājama.

[3.1] Civilprocesa likuma 458.panta pirmā daļa noteic, ka, iesniedzot kasācijas sūdzību, Augstākās tiesas depozīta kontā iemaksājama drošības nauda šā likuma [43.1panta](https://likumi.lv/ta/id/50500#p43_1) pirmās daļas 2.punktā noteiktajā apmērā. Savukārt saskaņā ar Civilprocesa likuma [43.1panta](https://likumi.lv/ta/id/50500#p43_1) pirmās daļas 2.punktu par kasācijas sūdzību jāmaksā drošības nauda 300 *euro*.

Tātad 300 *euro* drošības nauda ir maksājama par vienu kasācijas sūdzību.

Procesuālie līdzdalībnieki, kuriem ir vienota interese un kasācijas sūdzības argumenti, ir tiesīgi iesniegt vienu kopīgu kasācijas sūdzību, kā to [pers. A] un [pers. B] ir darījušas arī konkrētajā lietā. Tātad viņām abām kopā par kopīgo kasācijas sūdzību bija jāmaksā 300 *euro* drošības nauda.

[3.2] No kasācijas sūdzībai pievienotajiem 2024.gada 19.augusta maksājuma uzdevumiem Nr. 853 un Nr. 306 redzams, ka [pers. A] un [pers. B] katra ir samaksājusi 300 *euro* drošības naudu, kopā – 600 *euro* (sk. *lietas 2.sējuma 227., 228.lapu*). Tātad viņas par kasācijas sūdzību ir iemaksājušas par 300 *euro* lielāku drošības naudu, nekā to nosaka likums.

[3.3] Civilprocesa likuma 43.2panta otrā daļa noteic, ka drošības naudu atmaksā ne tikai šī panta pirmajā daļā, bet arī citos šajā likumā noteiktajos gadījumos. Saskaņā ar Civilprocesa likuma 37.panta pirmās daļas 1.punktu samaksātā valsts nodeva atmaksājama pilnīgi vai daļēji, ja iemaksāta lielāka nodeva, nekā to nosaka likums. Pēc analoģijas minētā tiesību norma piemērojama arī pārmaksātas drošības naudas gadījumā.

[3.4] Līdz ar to [pers. A] un [pers. B] ir atmaksājama kļūdaini pārmaksātā puse no viņu iemaksātās drošības naudas – katrai 150 *euro*.

**Rezolutīvā daļa**

Pamatojoties uz Civilprocesa likuma 37.panta pirmās daļas 1.punktu, 43.2panta trešo daļu, 464.panta trešo daļu un 464.1panta otrās daļas 2.punktu, senatoru kolēģija

**nolēma**

atteikt ierosināt kasācijas tiesvedībusakarā ar [pers. A] un [pers. B] kasācijas sūdzību par Rīgas apgabaltiesas 2024.gada 18.jūlija spriedumu;

atmaksāt [pers. A] drošības naudu 150 *euro* (viens simts piecdesmit *euro*);

atmaksāt [pers. B] drošības naudu 150 *euro* (viens simts piecdesmit *euro*).

Lēmums nav pārsūdzams.